ועדת החינוך, התרבות והספורט, כנסת 18, פרוטוקול מספר 141, 2010-01-18 12:00

זבולון אורלב: רבותי, אנחנו פותחים את ישיבת הוועדה.

זבולון אורלב: על סדר היום הצעת חוק התגמולים לנפגעי פעולות איבה (תיקון מס' 27)(היעדרות קרוב משפחה מעבודה) – הכנה לקריאה שנייה ושלישית.

זבולון אורלב: חברת הכנסת היוזמת היא חברת הכנסת פניה קירשנבאום מישראל ביתנו.

זבולון אורלב: באופן כללי, כוונת החוק היא שלא רק קרובי משפחה של חללי מערכות ישראל יהיו רשאים להיעדר מעבודתם ביום הזיכרון לחללי מערכות ישראל, אלא גם קרובי משפחה של מי שנפטרו או נרצחו כתוצאה מפעולות איבה, כך שגם הם יוכלו להיעדר ביום האמור.

זבולון אורלב: כאמור הצעת החוק עברה קריאה ראשונה, ואנחנו עוסקים בקריאה שנייה ושלישית.

זבולון אורלב: חברת הכנסת קירשנבאום, האם את רוצה להוסיף משהו?

פניה קירשנבאום: לא, אני חושבת שהכול נאמר, ואני מקווה שהוועדה תאשר את זה, ותגיש לקריאה שנייה ושלישית.

פניה קירשנבאום: לדעתי, זהו באמת חוק חשוב שקצת מאשר את הזכויות של נפגעי פעולות איבה.

זבולון אורלב: אני מבטיחך נאמנה שלא יאוחר מהשעה חמישה לאחת, זה יכול להיות גם עוד חמש דקות, אבל לא יאוחר מחמישה לאחת, בקשתך תתמלא.

זבולון אורלב: האם יש מישהו ממשרדי הממשלה שרוצה להעיר לגבי הנוסח שעבר בקריאה הראשונה?

אסנת קמחי: אני רוצה לשאול, של מי המחויבות לקיים את זה?

אסנת קמחי: של המעסיק?

זבולון אורלב: המעסיק.

זבולון אורלב: גברתי, אנא קראי את החוק, ואני חושב שבתוך חמש דקות או עשר דקות אנחנו מסיימים.

מירב ישראלי: "הצעת חוק התגמולים לנפגעי פעולות איבה (תיקון מס' 27)(היעדרות קרוב משפחה מעבודה) הוספת סעיף 7ה 1.

מירב ישראלי: בחוק התגמולים לנפגעי פעולות איבה, אחרי סעיף 7ד יבוא: 7ה (א) קרוב משפחה של מי שנפטר כתוצאה מפגיעת איבה, רשאי להיעדר מעבודתו ביום הזיכרון לחללי מערכות ישראל.

מירב ישראלי: לעניין זה יראו עובד שנעדר מעבודתו כאילו עבד.

מירב ישראלי: (ב) לעניין סעיף זה, "קרוב משפחה" – הורים, הורי הורים, בן זוג, ילדים, אחים ואחיות.

מירב ישראלי: " אני מזכירה שבמקור זה היה תיקון לחוק יום הזיכרון.

מירב ישראלי: למעשה, יש פה העתקה של הזכות, וגם של הגדרת קרוב משפחה מהחוק ההוא.

מירב ישראלי: למעשה, זה מקביל.

מירב ישראלי: יש הקבלה.

זבולון אורלב: כלומר, יש כאן העתקה מלאה.

זבולון אורלב: לא גרענו, ולא הוספנו דבר.

זבולון אורלב: אסנת, בבקשה.

אסנת כהן: יום הזיכרון לחללי מערכות ישראל נקרא גם יום הזיכרון לחללי מערכות ישראל וחללי פעולות איבה.

מירב ישראלי: לא בחוק.

מירב ישראלי: אנחנו דיברנו על זה בהכנה לקריאה ראשונה.

מירב ישראלי: זה פשוט לא בחוק אלא בהחלטת ממשלה.

מירב ישראלי: לכן, גם התיקון הוא בחוק תגמולים לנפגעי פעולות איבה ולא בחוק יום הזיכרון.

זבולון אורלב: כלומר, מי שאחראי לחוק זה את.

זבולון אורלב: כלומר, השר שלך.

זבולון אורלב: אם זה היה בחוק יום הזיכרון אז מי שהיה אחראי על זה היה שר הביטחון.

אסנת כהן: אז השאלה היא, איפה זה ייכנס?

זבולון אורלב: כתוב: בחוק התגמולים לנפגעי פעולות איבה שמוכר לך, לצערנו.

זבולון אורלב: זה עבר בגלל שהחוק הגדיר את יום הזיכרון רק לחללי מערכות ישראל ולא לנפגעי פעולות איבה.

זבולון אורלב: אגב, גם לי זה היה חידוש.

זבולון אורלב: אני סברתי גם כן כמוך.

זבולון אורלב: יכול להיות שיום אחד צריך לתקן גם את הדבר הזה.

זבולון אורלב: אבל, אני לא אהיה מאלה.

פניה קירשנבאום: זה עניין של משרד הביטחון שלא רוצים השוואת זכויות.

זבולון אורלב: אני יודע.

זבולון אורלב: עברתי את כל בית-הספר הזה כשהייתי שר הרווחה לגבי כל הרגישויות כאן.

זבולון אורלב: תעיד בפנייך אסנת כהן שהיא מנהלת האגף לטיפול בנפגעי איבה בביטוח לאומי, שהיום הזכויות של נפגעי פעולות איבה בכמה מובנים הן אפילו עולות על הזכויות של נפגעי מערכות ישראל.

זבולון אורלב: אחד החוקים שמבדילים הוא חוק שלי.

זבולון אורלב: בנפגעי צה"ל אין מצב שאבא ואימא הסתערו יחד על הגבעה, ונהרגו תוך כדי קרב, והשאירו יתומים שהם יתומים משני הוריהם.

זבולון אורלב: אין כזאת מציאות.

זבולון אורלב: לעומת זאת, בנפגעי איבה אבא ואימא נרצחו כשהם נסעו יחד באוטו, והם השאירו יתומים.

זבולון אורלב: היה צריך לעשות חוק מיוחד למצב שבו יש יתומים משני ההורים, כי אין כזאת סיטואציה בצה"ל.

זבולון אורלב: כל נפגעי האיבה זה העתקה מצה"ל.

זבולון אורלב: לכן, היו צריכים לעשות תוספות.

זבולון אורלב: רק היום נודע לי שישנה משפחה אחת שכן שני ההורים נהרגו בפעולות איבה.

אסנת כהן: היה פיגוע ברחוב קינג ג'ורג בירושלים.

אסנת כהן: מדובר היה בזוג.

אסנת כהן: היא היתה בהריון, והוא היה שוטר.

אסנת כהן: הם הלכו לעשות סריקת מערכות.

אסנת כהן: בגלל שהוא שוטר אז הכול עבר לשם.

אסנת כהן: ואז לכאורה, זה לא חל עליהם.

זבולון אורלב: כלומר, חייל שנהרג בפעולת איבה מקבל את התגמולים לא לפי חוק נפגעי איבה, אלא לפי חוק חללי ישראל.

זבולון אורלב: שם נהרגו שני בני הזוג שאחד מהם היה שוטר ואז חל עליו.

זבולון אורלב: לכן, החוק שלי של הזכויות לא חל עליו, ועכשיו צריכים לעשות תיקון שזה גם יחול עליו.

זבולון אורלב: אגב, אני מוכרח לומר שמדינת ישראל משמשת דוגמה בעולם בחוק נפגעי איבה.

זבולון אורלב: אנחנו היחידים בעולם.

זבולון אורלב: זה לא רק הזכויות הכספיות, אלא זו מערכת שלמה שמטפלת במשפחות עם הרבה עובדים סוציאליים.

זבולון אורלב: הביטוח הלאומי הוא מוסד רק לתשלום קצבאות או גמלאות.

זבולון אורלב: הוא לא מטפל, בשביל זה יש את לשכות הרווחה.

זבולון אורלב: חוץ מנפגעי איבה.

זבולון אורלב: איבה זה האגף היחידי שגם מטפל.

זבולון אורלב: רבותי, אם אין הערות לנוסח החוק אני מעלה את החוק להצבעה.

זבולון אורלב: את יכולה להצביע, את במקום אלכס מילר.

זבולון אורלב: מי מאשר את החוק לקריאה שנייה ושלישית?

זבולון אורלב: מי נגד?

זבולון אורלב: ה צ ב ע ה בעד – 2 מתנגדים – אין נמנעים – אין הצעת חוק התגמולים לנפגעי פעולות איבה (תיקון מס' 27)(היעדרות קרוב משפחה מעבודה), התש"ע-2009, של חברת הכנסת פניה קירשנבאום (פ/1136), אושרה פה אחד להעלאה לקריאה שנייה ושלישית.

זבולון אורלב: אני קובע שהחוק אושר פה אחד לקריאה שנייה ושלישית.

זבולון אורלב: הישיבה הסתיימה.